25.7.2022
EL
Επίσημη Εφημερίδα της Ευρωπαϊκής Ένωσης
L 196/5
(22)
Σύμφωνα με το άρθρο 2 σημείο 17 του κανονισμού (ΕΕ) 2019/2088, ως αειφόρος επένδυση ορίζεται επένδυση σε οικονομική δραστηριότητα που συμβάλλει στην επίτευξη περιβαλλοντικού ή κοινωνικού στόχου, ή επένδυση σε ανθρώπινο κεφάλαιο ή σε οικονομικά ή κοινωνικά μειονεκτούσες κοινότητες, εφόσον δεν βλάπτουν σημαντικά κανέναν από αυτούς τους στόχους, ενώ οι εταιρείες-αποδέκτες των επενδύσεων ακολουθούν ορθές πρακτικές διακυβέρνησης.
Η αρχή της «μη πρόκλησης σημαντικής βλάβης» είναι ιδιαίτερα σημαντική για τα χρηματοπιστωτικά προϊόντα που έχουν ως στόχο τους αειφόρες επενδύσεις, δεδομένου ότι ο στόχος τους ως συμμόρφωση με την εν λόγω αρχή αποτελεί αναγκαίο κριτήριο για την αξιολόγηση του κατά πόσον μια επένδυση επιτυγχάνει τον στόχο των αειφόρων επενδύσεων.
Ωστόσο, η αρχή αυτή είναι επίσης σημαντική για τα χρηματοπιστωτικά προϊόντα που προωθούν περιβαλλοντικά ή κοινωνικά χαρακτηριστικά, σε περίπτωση που τα εν λόγω χρηματοπιστωτικά προϊόντα πραγματοποιούν αειφόρες επενδύσεις, δεδομένου ότι οι συμμετέχοντες στις χρηματοπιστωτικές αγορές θα πρέπει να γνωστοποιούν το ποσοστό των αειφόρων επενδύσεων που πραγματοποιούνται.
Κατά συνέπεια, οι συμμετέχοντες στις χρηματοπιστωτικές αγορές που καθιστούν διαθέσιμα είτε χρηματοπιστωτικά προϊόντα τα οποία προωθούν περιβαλλοντικά ή κοινωνικά χαρακτηριστικά και πραγματοποιούν εν μέρει αειφόρες επενδύσεις είτε χρηματοπιστωτικά προϊόντα τα οποία έχουν ως στόχο τους αειφόρες επενδύσεις θα πρέπει να παρέχουν πληροφορίες σχετικά με την αρχή της «μη πρόκλησης σημαντικής βλάβης».
Η αρχή της «μη πρόκλησης σημαντικής βλάβης» συνδέεται με τις γνωστοποιήσεις των κύριων δυσμενών επιπτώσεων των επενδυτικών αποφάσεων στους παράγοντες αειφορίας.
Για τον λόγο αυτόν, στις γνωστοποιήσεις χρηματοπιστωτικών προϊόντων όσον αφορά την αρχή της «μη πρόκλησης σημαντικής βλάβης» θα πρέπει να επεξηγείται ο τρόπος με τον οποίο έχουν ληφθεί υπόψη οι δείκτες για τις δυσμενείς επιπτώσεις.
Επιπλέον, δεδομένου ότι οι εν λόγω γνωστοποιήσεις συνδέονται στενά με τον κανονισμό (ΕΕ) 2020/852 του Ευρωπαϊκού Κοινοβουλίου και του Συμβουλίου (4), είναι σκόπιμο να απαιτούνται πρόσθετες πληροφορίες σχετικά με την ευθυγράμμιση των επενδύσεων με τις ελάχιστες διασφαλίσεις που προβλέπονται στον εν λόγω κανονισμό.
(23)
Για να μπορούν οι τελικοί επενδυτές να κατανοούν καλύτερα τις επενδυτικές στρατηγικές που προσφέρονται, οι συμμετέχοντες στις χρηματοπιστωτικές αγορές θα πρέπει να κάνουν χρήση των διαδικτυακών γνωστοποιήσεων αειφορίας προκειμένου να αναπτύσσουν τα θέματα που γνωστοποιούνται με συνοπτικό τρόπο στα προσυμβατικά έγγραφα και να παρέχουν περαιτέρω πληροφορίες σχετικά με τους εν λόγω τελικούς επενδυτές.
Πριν από τη σύναψη μιας σύμβασης, οι συμμετέχοντες στις χρηματοπιστωτικές αγορές θα πρέπει να ενημερώνουν τους τελικούς επενδυτές σχετικά με το γεγονός ότι στον δικτυακό τόπο διατίθενται περισσότερες λεπτομερείς πληροφορίες ειδικά για τα συγκεκριμένα προϊόντα και να τους παρέχουν υπερσύνδεσμο προς τις εν λόγω πληροφορίες.
(24)
Η διαδικτυακή γνωστοποίηση προϊόντος θα πρέπει να παρέχει πρόσθετες λεπτομέρειες σχετικά με την επενδυτική στρατηγική που χρησιμοποιείται για το οικείο χρηματοπιστωτικό προϊόν, συμπεριλαμβανομένης της πολιτικής για την αξιολόγηση της χρηστής διακυβέρνησης των εταιρειών στις οποίες γίνονται επενδύσεις, καθώς και τις μεθοδολογίες που χρησιμοποιούνται για τη μέτρηση του βαθμού επίτευξης των περιβαλλοντικών ή κοινωνικών χαρακτηριστικών ή των στόχων των αειφόρων επενδύσεων από το χρηματοπιστωτικό προϊόν.
Επιπλέον, οι συμμετέχοντες στις χρηματοπιστωτικές αγορές θα πρέπει να δημοσιεύουν στον δικτυακό τους τόπο σαφή, συνοπτική και κατανοητή περίληψη των πληροφοριών που παρέχονται στο πλαίσιο της υποβολής περιοδικών εκθέσεων.
(25)
Όσον αφορά το περιεχόμενο των περιοδικών γνωστοποιήσεων που απαιτούνται βάσει του άρθρου 11 του κανονισμού (ΕΕ) 2019/2088, οι συμμετέχοντες στις χρηματοπιστωτικές αγορές θα πρέπει να γνωστοποιούν ένα ελάχιστο σύνολο τυποποιημένων και συγκρίσιμων ποσοτικών και ποιοτικών δεικτών που καταδεικνύουν τον τρόπο με τον οποίο κάθε χρηματοπιστωτικό προϊόν πληροί τα περιβαλλοντικά ή κοινωνικά χαρακτηριστικά που προωθεί ή τον στόχο των αειφόρων επενδύσεων που επιδιώκει να επιτύχει.
Οι εν λόγω δείκτες θα πρέπει να αφορούν τον σχεδιασμό και την επενδυτική στρατηγική του χρηματοπιστωτικού προϊόντος, όπως περιγράφεται στις προσυμβατικές πληροφορίες του χρηματοπι­ στωτικού προϊόντος.
Ειδικότερα, για τη διασφάλιση συνέπειας μεταξύ των προσυμβατικών και των περιοδικών γνωστοποιήσεων, οι συμμετέχοντες στις χρηματοπιστωτικές αγορές θα πρέπει να αναφέρουν στις περιοδικές τους γνωστοποιήσεις τους συγκεκριμένους δείκτες βιωσιμότητας που αναφέρονται στις προσυμβατικές πληροφορίες και χρησιμοποιούνται για τη μέτρηση του τρόπου επίτευξης των περιβαλλοντικών ή κοινωνικών χαρακτηριστικών ή του στόχου των αειφόρων επενδύσεων.
(26)
Είναι αναγκαίο να διασφαλίζεται ότι οι τελικοί επενδυτές έχουν σαφή εικόνα των επενδύσεων του χρηματοπιστωτικού προϊόντος.
Ως εκ τούτου, οι συμμετέχοντες στις χρηματοπιστωτικές αγορές θα πρέπει να παρέχουν στις περιοδικές εκθέσεις που απαιτούνται βάσει του άρθρου 11 του κανονισμού (ΕΕ) 2019/2088 πληροφορίες σχετικά με τις επιπτώσεις των δεκαπέντε κορυφαίων επενδύσεων του χρηματοπιστωτικού προϊόντος.
Οι εν λόγω κορυφαίες επενδύσεις θα πρέπει να επιλέγονται με βάση τις επενδύσεις που αντιστοιχούν στο μεγαλύτερο ποσοστό επενδύσεων κατά τη διάρκεια της περιόδου που καλύπτεται από την περιοδική έκθεση, οι οποίες υπολογίζονται σε ενδεδειγμένα χρονικά διαστήματα, ώστε να είναι αντιπροσωπευτικές της εν λόγω περιόδου.
Ωστόσο, σε περίπτωση που στο ήμισυ των επενδύσεων του χρηματοπιστωτικού προϊόντος αντιστοιχούν λιγότερες από δεκαπέντε επενδύσεις, οι συμμετέχοντες στις χρηματοπιστωτικές αγορές θα πρέπει να παρέχουν πληροφορίες μόνο για τις επενδύσεις αυτές.
Επιπλέον, για την εξασφάλιση ικανοποιητικού επιπέδου συγκρισιμότητας σε διαχρονική βάση, οι συμμετέχοντες στις χρηματοπιστωτικές αγορές θα πρέπει να παρέχουν ιστορική, ανά έτος, σύγκριση των περιοδικών τους εκθέσεων για τις πέντε τουλάχιστον προηγούμενες περιόδους, υπό την προϋπόθεση ότι υπάρχουν περιοδικές εκθέσεις για τις εν λόγω περιόδους.
(4) Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).